जोंनि हादरसा आसामाव दासान्दै कर’ना जिउसानि सनदेर जानाय अनजिमाया बांनो हमदोंसै। दा आसामनि सुबुंफोरा फैगोन समफोराव गावनि सानफ्रोमबोनि जिउखांनायखौ बे गिलु-बालु थासारिनि गेजेरजों माबोरै आवगाय लांहोनो हायो बिनि सायाव साननांगौ जानानै फैबाय। थांनाय बोसोराव जों कर’ना जिउसानि गिख्रंथाव थासारिखौ नोजोर होनानै मिरु आरो हादरसा सोरखारा होनाय गासैबो नेम-खान्थिफोरखौ फारि-फारि फालिबोदोंमोन। दा बाथ्राया जाबाय दि कर’ना जिउसाजों जुजिनानैब्लाबो जिउखांनायनि गोदान राहा दिहुननानै लायाब्ला उन समफोराव गावजों गाव हेफाजाब होनो हायैखौ नुहुरो। मानोना कर’ना जिउसाखौ गिनानै नआवनो सान-हर थायोब्ला उदै बुंगोनना ? थासारिजों लोबबा लाखिनानै गावखौनो बबेयावबा माबा खामानि मावनानै गावजों लोगोसे नखरखौबो नायनायनि राहा गावनो खालामनानै लानो समा थिनगोनखौ नुहुरो। दा कर’ना जिउसानि सनदेरनाया बांनायनि थाखाय फिन लकडाउन जायोब्ला मा थासारि जागोन बेखौ दिनै बेखौ बयबो नुहुरखायो । कर’ना जिउसानि नैथि सनदेरनाया बेसे गिलु-बालु जानो हागौ बेखौ बुङाब्लाबो जायो । थेवबो गोरलैयै सानखांनो हायोदि बियो बेसे गिख्रंथाव कर’ना जिउसा । लकडाउननि बाथ्रा सानोब्ला एसेब्लाबो थाद’नो गोनां जायो। थांनाय बोसोरनि लकडाउनाव सरासनस्रा सुबुंफोरा मा थासारियाव मोगा-मोगि जानांदोंमोन बिखौ सोर मिथिया ! लकडाउननि गोहोमाव सुबुं माहारिया माबोरै जिउखांनो गोनां जादोंमोन बेखौ बिजिरनानै बुंलायनो नाङा। गोबां नखरफोरा बोथिसे जानानै बोथिसे जायाबालानो थानो गोनां जादोंमोन। गोबाङानो खोमानानै लानो गोनां जादोंमोन गावनि खामानिफोरखौ। आसामनि गोबां जायगाफोराव गोबां गला, श्वरुम बायदिफोरा बन्द जानो गोनां जादों। बेकारनि अनजिमाया हादराव गिलु-बालु महर लानो थांगासिनो दं ! गोबां जायगानि खुसुरा फालांगिरिफोरा बबेयावबा थांबाय ! बे खेबाव रावबो जेन फालांगि फसंथानफोरखौ बन्द खालाम नाङा, बिनि थाखाय जों गासैबो मोनसे मोजां थासारि सोमजि होनांगोन। जों गावनो बे गिख्रंथाव कर’ना जिउसानि हेंथा जुजिनो नांगोन। जों सांग्रांथि थानानै कर’ना जिउसाजों सनदेर जानायनिफ्राय गोजानाव थाथारनांगोन। ज’ज’ बैसागु जानाय हुदाखौ नागारथ’वाबालानो कर’ना जिउसानि सनदेरनायखौ बांहोनानै सोरखारखौ लकडाउन होनो सुबिदासो होनाय बादिसो जागोन। बिनिखायनो जों लकडाउन नागिरगोन ना नागिरा बियो जोंनि आखायावनो दं। लकडाउनखौ गोबां सरासनस्रा सुबुंफोरा नागिरा। बिनिखायनो जों सांग्रां आरो सांग्रांथियै थाथार नांगोन। हादरनि सरासनस्रा सुबुंफोरखौ रांखावरिनि आंखालानो लोरबां खालामदों। दानि थासारिया जोबोर गाज्रि। बिनिखायनो फिन लकडाउन जाफिनोब्ला गिख्रंथाव थासारि जागोनखौ नुहुरो। बे जाफिनगोन लकडाउना गोबां सुबुंखौ गोथाङैनो फोथैनो हागौ ! थांनाय बोसोरनि लकडाउनिफ्राय फालांगिरिफोरा गावनि फालांगिखौ जुरि फिन्दोंमोनल’ , दा फिन लकडाउन जानो थांगासिनो दं! बिनिखायनो कर’ना जिउसानि सनदेरनायनिफ्राय गोजानाव थानायजों लोगोसे लकडाउन जायोब्ला गावनि जिउखांनायजों लोगोसे नखरा माबोरै दैदेनलांजागोन बिनि सायाव साननो गोनां जानानै फैगासिनो दं। बिनिखायनो कर’ना जिउसानि सनदेरनायनिफ्राय गोजानाव थानो खुगायाव मास्क ला, सुबुंनि थुबुर जानाय जायगायाव दाथां, माबा मुवा दांनायनि उनाव साबोनजों आखाय सुनायजों लोगोसे सेनिटाइजार लानायनि अनगायै गुबुन राहा गैया।